FI Euroopan unionin virallinen lehti CE 78/367

(2004/C 78 E/0387)

KIRJALLINEN KYSYMYS E-1416/03

esittäjä(t): Erik Meijer (GUE/NGL) komissiolle

(23. huhtikuuta 2003)

Aihe: Pankin määrääminen maksamaan vahingonkorvausta asiakkaille sen annettua näitä koskevia tietoja kyseisen jäsenvaltion veroviranomaisille

1. Tietääkö komissio, että luxemburgilainen tuomari on määrännyt Kredietbank Luxemburg -pankin (KBL) maksamaan kullekin sen viidestä entisestä belgialaisesta asiakkaasta, jotka olivat nostaneet kanteen pankkia vastaan, 25 000 euroa vahingonkorvausta, koska pankki ei ollut onnistumaan estämään asiakkaidensa henkilöllisyyden paljastumista Belgian veroviranomaisille?

2. Onko komission mielestä hyväksyttävää, että henkilöiden, jotka ovat syyllistyneet veronkiertoon, on mahdollista saada korvausta niiltä, jotka ovat laiminlyöneet näiden henkilöiden rangaistavien tekojen salassapidon?

3. Tietääkö komissio, että Alankomaiden veroviranomaiset ovat samalla tavalla saaneet selville 6 000 sellaisen alankomaalaisen veronkiertäjän henkilöllisyyden, joilla 90-luvun alussa oli tili KBL:ssä, ja että nämä henkilöt ovat jälkeenpäin joutuneet maksamaan lisäveroa?

4. Mitä seurauksia komissio odottaa siitä olevan, jos näissä ensimmäisessä viidessä oikeudenkäynnissä saavutettujen voittojen jälkeen myös tuhannet muut veronkiertäjät onnistuvat saamaan tuomioistuimen määräämään samankaltaisen vahingonkorvauksen? Johtaako tämä siihen, että niiden jäsenvaltioiden hallituksiin, joissa pankkisalaisuus vielä on voimassa, kohdistuu lisää paineita sellaisten toimien tiukentamisesta, joilla tietojen välittämistä toisille jäsenvaltioille pyritään estämään ja siitä rankaisemaan?

5. Odottaako komissio, että veronkiertäjien pankkeja vastaan aloittamista oikeudenkäynneistä tulee keino velvoittaa pankit, jotka väittävät voivansa pitää tilit salaisina, maksamaan niin suuria maksuja, että niiden on itsesuojelusyistä luovuttava salassapidosta?

6. Miten nämä EU:ssa vallitsevat riitaisuudet saadaan loppumaan ja miten saadaan estettyä se, että veronkiertäjiä ei vain jätetä rankaisematta, vaan jopa palkitaan, ja pankkeja kannustetaan vaikeuttamaan verojen perintää?

Lähde: Alankomaissa ilmestyvän sanomalehden ”de Volkskrant”3. huhtikuuta 2003 ilmestynyt numero

Frits Bolkesteinin komission puolesta antama vastaus

(27. toukokuuta 2003)

Komissio on tietoinen arvoisan parlamentin jäsenen mainitsemasta luxemburgilaisen tuomioistuimen päätöksestä. Jäsenmaissa pidettävät oikeudenkäynnit ja riippumattomien kansallisten oikeusviranomaisten päätökset tällä osa-alueella kuuluvat jäsenvaltioiden sisäiseen toimivaltaan. Komissio ei halua arvailla, mitä mahdollisia seurauksia yksittäisellä jäsenvaltion tuomioistuimen päätöksellä voisi olla muiden samanlaisten tapausten kannalta tai kyseisen jäsenvaltion lainsäädännön kannalta.

Komissio on arvoisan parlamentin jäsenen kanssa samaa mieltä siitä, että veropetokset ja veronkierto antavat aihetta huoleen. Komissio on vakuuttunut siitä, että komission politiikka, jolla pyritään lisäämään yhteistyötä ja tietojenvaihtoa jäsenvaltioiden toimivaltaisten viranomaisten välillä, voi auttaa jäsenvaltioita puuttumaan tehokkaammin tähän ongelmaan. Komissio on tehnyt viime vuosina useita ehdotuksia jäsenvaltioiden välisen hallinnollisen tuen parantamisesta välittömien ja välillisten verojen alalla.

Komissio esitti heinäkuussa 2001 ehdotuksen säästöjen korkojen muodossa tuottamia tuloja koskevaksi direktiiviksi (1), joka mahdollistaa veroviranomaisten välisen automaattisen tietojenvaihdon muissa jäsenvaltioissa asuville yksityishenkilöille maksetuista koroista. Vaikka tähän ehdotukseen sisältyy Belgiaa, Luxemburgia ja Itävaltaa koskevia siirtymäkauden järjestelyjä, kaikkien jäsenvaltioiden odotetaan lopulta osallistuvan automaattiseen tietojenvaihtoon. Keskusteluissa ehdotuksesta ollaan jo pitkällä, ja komissio toivoo, että se hyväksytään pian. Komissio on vakuuttunut siitä, että tämä direktiivi mahdollistaa jäsenvaltioiden tehokkaamman taistelun rajat ylittävää veronkiertoa vastaan.

(1) Ehdotus: neuvoston direktiivi säästöjen korkojen muodossa tuottamien tulojen tosiasiallisen vähimmäisverotuksen varmistamisesta yhteisössä, EYVL C 270 E, 25.9.2001.